Jégkorongblog » 12 gólos győzelem Svájcban
12 gólos győzelem Svájcban kovacsistvan 2013. feb. 17. vasárnap, 13:10 2013. feb. 17. vasárnap, 13:27Egy picit elvesztettük a fonalat, de hétvégén körbenéztünk, mi a helyzet az európai topligákban.
Csehországban a Slavia Praha nagyon beindult. Legutóbbi négy meccsét megnyerte, már az Extraliga második helyén áll, miután pénteken a prágai rangadón 3-2-re nyert hosszabbítás után, miközben a PSG Zlín kikapott a Rytíri Kladno otthonában 5-2-re. A Slavia lemaradása négy pont a tabellát vezető Plzen mögött, ugyanis utóbbi csapat 5-4-es vereséget szenvedett az egyre jobb formába lendülő, tabella utolsó helyén álló Pirati Chomutov otthonában. A cseheknél még négy forduló van hátra, a playoff szempontjából minden kérdés nyitott.
Finnországban a Jokerit vezeti a tabellát nyolcpontos előnnyel, bár két mérkőzéssel többet játszottak a fővárosiak, mint a csapatok többsége, akiknek még kilenc meccsük van hátra a 60 mérkőzéses alapszakaszból. Az SM-liigából csak az Ilves lóg ki, lefelé, ugyanis a tampereieknek csak 44 pontjuk van, az utolsó előtti TPS 17 ponttal előzi meg őket.
Németországban Pat Cortina klubcsapata, az EHC Red Bull München nagyon fontos mérkőzést bukott el pénteken, 1-0-ra kikapott a Straubing Tigers ottohában, ezzel megelőzte a münchenieket a tizedik helyért folytatott küzdelemben, Cortina tanítványainak a lemaradása egy pont. A DEL alapszakaszából négy forduló van hátra, egy hét múlva eldől, bejut-e a playoffba az EHC München.
Svájcban három forduló maradt az alapszakaszból, a nyolc playoffhelyből hét már gyakorlatilag elkelt, egyedül a nyolcadik hely a kérdés, amiért a 65 pontos Kloten és a 63 pontos EHC Biel harcol. Előbbiek szombaton erőt demonstráltak, 12-0-ra nyertek a tizedik helyen álló Rapperswil-Jona ellen, Alexandre Giroux és Matthias Bieber 3+1-gyel zárt, Brian Willsie négy gólpasszt adott, míg Patrick von Gunten egy gólt és három asszisztot jegyzett.
Svédországban majd csak március 5-én ér véget az alapszakasz, addig még hat forduló van hátra, Hári János Elitserien-csapata, a 77 pontos Modo a hatodik helyen áll, miközben a magyar csatár továbbra is kölcsönben játszik a Djurgardenben. A nyolcadik, még rájátszást érő helyen 67 ponttal áll a Brynas, a kilencedik AIK lemaradása hat pont. A tizedik Vajxö lemaradása tíz pont a playoff-helytől, de nyolc ponttal megelőzi az utolsó előtti Timrát, amely valószínűleg a Röglével együtt a Kvalserienre készülhet.
Szlovákiában is csak március elején ér véget a bajnokság első szakasza, hat fordulóval a vége előtt a 104 pontos HKM Zvolen előnye kilenc pont a második helyen álló HK Nitrával szemben. A meggyengült kassaiak a harmadik helyen állnak, míg a rájátszásba jutó csapatok mezőnye gyakorlatilag eldőlt, a nyolcadik HK Poprad előnye tizenhárom pont a kilencedik Zilinával szemben.